**Fallout** (בעברית: "**נשורת גרעינית**") היא סדרת טלוויזיה אמריקאית מסוגת המדע הבדיוני שעלתה לשידור בשירות הזרמת המדיה "אמזון פריים וידאו" ב-10 באפריל 2024, ומבוססת על סדרת משחקי "Fallout" מאת אולפני Interplay (שמאז המשחק השלישי, סדרת המשחקים נמצאת בבעלות אולפני Bethesda Softworks). הסדרה נוצרה על ידי ג'נבה רוברטסון-דוורט (אנ') וגרהאם ווגנר ופותחה על ידי ליסה ג'וי (אנ') וג'ונתן נולאן בעזרת חברת ההפקה המשותפת של השניים "Kilter Films".

אמזון פריים רכשה את הזכות להפקת סדרת לייב-אקשן המבוססת על סדרת המשחקים בשנת 2020 כשג'וי ונולאן משמשים כיוצרים, מפיקים ושואו ראנרים. שלושת הפרקים הראשונים בוימו על ידי נולאן. מעצב המשחקים, טוד הווארד שעיצב את חלק ממשחקי הסדרה, משמש כמפיק ביחד עם ג'וי ונולאן. בינואר 2022, השחקנים וולטון גוגינס ואלה פורנל לוהקו לתפקידים הראשיים.

טרם עלייתה לשידור, הסדרה חודשה לעונה שניה.

עלילה
-----

### רקע

 ערך מורחב – **Fallout (סדרת משחקים)**  

בדומה לסדרת המשחקים, עלילת הסדרה מתרחשת בהיסטוריה אלטרנטיבית בה ארצות הברית לאחר מלחמת העולם השנייה המשיכה להסתגר בתוך עצמה, "חבר העמים" האירופי (המקביל לאיחוד האירופי במציאות) נהיה למעצמה, ברית המועצות לא התפרקה, פצצות האטום נשארו אך ורק פצצות ביקוע ופצצות המימן וראשי הנפץ הגרעיניים המודרניים לא הומצאו, המלחמה הקרה המשיכה לתוך שנות ה-2000, שבב הסיליקון אינו קיים, והתפתחות התרבות נעצרה בערך היכן שהייתה באמצע שנות ה-50.

בעקבות משבר אנרגיה חריף שנגרם עקב דלדול מקורות הנפט והאורניום שוררת מתיחות רבה בין המעצמות, מאבקי הכוחות ביניהן על המשאבים הללו נקראו "מלחמת המשאבים". ב-2066, סין הקומוניסטית, בעקבות סירובה של ארצות הברית למכור נפט מאלסקה, פולשת לאלסקה וכובשת אותה. ארצות הברית מכריזה בתורה מלחמה על סין ויוצאת במאבק לכבוש את אלסקה מחדש ומשתמשת במשאבים קנדיים לצורך המלחמה שלהם, למרות תלונות קנדיות. בסופו של דבר מספחת ארצות הברית את קנדה בכוח בפברואר 2076 בשל התנגדות קנדית לנוכחות הצבא האמריקאי על שטחה.

בזכות המצאה גאונית בשם "שריון ממונע", צבא ארצות הברית הודף בהצלחה את הפולש הסיני ומשיב את הריבונות על אלסקה. ולאחר השבת הריבונות על אלסקה, פותחת ארצות הברית במתקפת נגד על אדמת סין. שנה לאחר גירוש הסינים מאלסקה ב-23 באוקטובר 2077 פורצת מלחמה אטומית בשם "המלחמה הגדולה". איש לא יודע מי שיגר ראשון ומדוע, אבל בפחות מכמה שעות בלבד מרבית הערים המרכזיות נמחקות מעל פני האדמה, מותירות אחריהן רק תלי בניינים הרוסים. החורבן רב והחברה, הכלכלה והתרבות האנושיים נמחקים כלא היו. רק מאות אלפים בני מזל שנבחרו לפרויקט "בית מסתור" (או "Vaults" - "כספות") של הממשלה האמריקנית היו מוגנים מפני ההרס הרב של הפצצות ולאחר מכן מהקרינה הרבה שנבעה מהנשורת הגרעינית והמוטנטים שהיא יצרה.

### עונה ראשונה

הסדרה מתרחשת בשנת 2296, תשע שנים לאחר אירועי המשחק הרביעי ועלילתה מתמקדת בקליפורניה הפוסט אפוקליפטית. הסדרה מציגה שלוש דמויות ראשיות, כאשר כל אחת מהן מנסה למצוא מדען בשם סיגי וילזיג למטרותיה שלה. 

עלילת הסדרה מחולקת לשני צירי זמן: האחד בשנת 2077, השנה בה הוטלו הפצצות והשני בשנת 2296, 219 לאחר אותה שואה גרעינית. 

### 2077

בשנת 2077, קופר הווארד הוא שחקן קולנוע המפורסם בזכות מערבונים בהם השתתף. קופר אב לג'ייני ונשוי לבארב, עובדת בתאגיד "Vault Tech" שעשה את הונו מייצור "כספות", מעין בונקרים תת קרקעיים המתפקדים כבתים לכל דבר ובהם בני האדם אמורים להסתתר מפני איום גרעיני הנשקף בעקבות מלחמת המשאבים. בעברו, קופר נלחם עבור צבא ארצות הברית בקרב על כיבוש אלסקה מידי סין הקומוניסטית ומחזיק בדעות פטריוטיות. 

בעקבות הקשרים שאשתו יצרה במקום עבודתה, קופר מוזמן להצטלם כפרזנטור של התאגיד עבור פרסומת לשיווק הכספות. למרות זאת, במהלך מסיבה, קופר נפגש עם צ'ארלס ווייטנייף, שחקן ששיחק עם קופר בעבר במספר סרטים והאחרון מעלה בו את החשד ש-Vault Tech משפיעה על המצב הפוליטי המתוח במדינה על מנת להתעשר. צ'ארלס מציע לקופר להצטרף אליו לפגישה חשאית אותה מנהיגה דמות בשם לי מולדוויר הטוענת לקונספירציה. 

לאחר הפגישה, קופר משוכנע על ידי מולדוויר להשתמש במכשיר ציטוט על הפיפ בוי של בארב במטרה לגלות מה קורה בחברה באמת. למרות שהוא פטריוט שנלחם עבור הרוח הקפיטליסטית, קופר מתחיל לפקפק במניעיה של אשתו ומתחיל לרגל אחריה. עם התקדמות אשתו בסולם הדרגות בתאגיד, קופר פוגש את האנשים שעובדים איתה: הנרי, עוזרה האישי של בארב, בטי, אחת מהאחראיות בתאגיד ואת באד, סמנכ"ל התפעול של Vault Tech. לאחר שצוטט לאשתו במהלך פגישת עבודה, קופר לומד ש-Vault Tech מתכננים לבצע בכספות ניסויים לא חוקיים בבני אדם וכן לשגר את הפצצות בעצמם במטרה לגרום למכירה של כספות והתעשרות מהירה. 

שבור ממה ששמע, קופר מתפטר מVault Tech, מתגרש מבארב וחולק איתה משמורת משותפת על ג'ייני. לאחר שאולפני סרטים סירבו לעבוד איתו מפאת קשריו ל-Vault Tech, קופר מתפרנס מהופעות כבוקר במסיבות ימי הולדת ביחד עם ג'ייני. באחת מהמסיבות הללו, הפצצות משוגרות. לא ידוע מה קרה למשפחתו של קופר, אך קופר עצמו שרד את השואה הגרעינית. למרות זאת, בעקבות הקרינה הרדיואקטיבית באוויר, גופו של קופר השתנה והוא הפך ליצור (Ghoul): מעין אדם מעוות המסוגל לחיות מאות שנים. למרות היתרונות, שינוי הצורה גורם לקופר להתנהג בפראיות כזומבי והוא משתמש בנסיוב מיוחד כדי לשמור על אנושיותו. 

### 2296

בשנת 2296, כ-219 שנה לאחר שיגור הפצצות, לוסי מקליין היא דיירת בכספת 33 ובתו של מפקח הכספת, האנק מקליין ואחותו של נורם. אמם של לוסי ונורם, רוז מתה מספר שנים טרם תחילת העלילה. כספת 33 היא חלק מקומפלקס שמורכב משלוש כספות הצמודות אחת לשניה: 31, 32 ו-33. כחלק מהסכם החלפת משאבים עם כספת 32, ומכיוון שרוב תושבי כספת 33 הם קרובי משפחה, לוסי משודכת לאחד הדיירים בכספת 32. לאחר טקס החתונה, לוסי לומדת שדיירי כספת 32 הם בעצם פושטים (Raiders - מלשון "פשיטה") שהסתננו לכספת 33 במטרה לחטוף את האנק, אביה של לוסי. לאחר טבח המוני שבוצע בכספת, האנק נחטף על ידי הפושטים ומנהיגתם, לי מולדוויר. 

מבינה שאלו שמנהלים את הכספת בהיעדר אביה לא יעשו דבר, לוסי מחליטה להמרות את פיהם ולצאת אל העולם החיצון במטרה למצוא את אביה ולשחררו מהפושטים. בשיטוטה בעולם החדש לאחר השואה הגרעינית, לוסי מגיעה לעיירה "פילי", שם היא פוגשת מדען בשם סיגי וילזיג, אדם המעוניין בעצמו להגיע אל לי מולדוויר בגלל סיבה לא ידועה. לוסי מסכימה ללוות את וילזיג כדי למצוא את אביה, אך קופר, שבזמן שעבר הפך לאקדוחן וצייד ראשים מעוניין בוילזיג בעקבות הפרס שמוצע על ראשו. 

במקביל, מתלמד באגודת "אחוות הפלדה" בשם מקסימוס, שסובל מיחס מחפיר משאר החיילים, מקודם לתפקיד נושא כלים של אביר (אחד הלוחמים באגודה). מקסימוס מגלה שהוא וטיטוס, האביר אותו הוא מלווה נשלחו למצוא את וילזיג בעצמם ושהוא מבוקש על ידי אחוות הפלדה. אולם, לאחר שנתקלו ביאו גווי (מעין דב מוטנטי), טיטוס מוצא את מותו ומקסימוס לובש את השריון הממונע שלו ומתחזה אליו, תוך רצון להסגיר את וילזיג בעצמו לאחוות הפלדה ולהתקדם לדרגת אביר. המצב מסתבך כאשר אחוות הפלדה יוצרת קשר עם מקסימוס (במחשבה שהוא טיטוס) ושולחת אליו נושא כלים חדש בשם טדאוס, המתברר להיות אחד החיילים שהתעלל במקסימוס קודם לכן. למרות זאת, מקסימוס לא חושף את זהותו בפני טדאוס (מכיוון שגופו ופניו מוסתרים בתוך השריון הממונע) והשניים עובדים ביחד במטרה למצוא את וילזיג. 

לאחר שהצליחה לצאת מהעיירה ביחד עם וילזיג, שאיבד את רגלו בקרב נגד קופר, וילזיג מצהיר שהוא לא מסוגל להמשיך במסע מפאת מצבו ושהוא החליט להתאבד עם גלולת ציאניד. ברגעיו האחרונים, וילזיג מנחם את לוסי ומסביר לה שמותו לא רלוונטי ושלי מולדוויר מעוניינת רק במה שיש בראשו ומפציר בלוסי לכרות אותו לאחר שימות ושתמשיך במסע. לוסי, הנאיבית באופייה מתקשה לעשות זאת, אך כשהיא מבינה שגורל אביה בידיה, היא כורתת את ראשו של וילזיג וממשיכה בדרכה. 

בהגיעה לאגם, לוסי מותקפת על ידי גולפר, מעין מפלצת ימית מוטנטית שגונבת את ראשו של וילזיג מלוסי על מנת לאכלו. קופר מוצא את לוסי ומחליט להשתמש בה כפיתיון לגולפר, אך התכנית משתבשת וקופר מאבד מספר מבחנות ובהן הנסיוב שעוזר לו לשמור על אנושיותו ולא להיכנע לצד הפראי שבשינוי הצורה שלו. מבין שזה רק עניין של זמן עד שהוא ייהפך לפראי, קופר מחליט למכור את לוסי לכנופייה שסוחרת בבני אדם בתמורה למבחנות. למרות זאת, לוסי מצליחה לגבור על חוטפיה, משחררת את אלו שהכנופייה לכדה ובורחת מהמקום. ביציאתה, לוסי מעניקה לקופר מספר מבחנות, תוך הצהרה שבניגוד לאנשים אחרים בשממה, היא לא תאבד צלם אנוש ושהיא מאמינה בטוב שבאדם. 

קופר, שנכנס למטה הכנופייה וגנב מהם מספר רב של מבחנות, נלכד על ידי "השריף" של "הממשלה", מעין גוף קטן הנוהג כארגון פשע שנותן חסות ("פרוטקשן") לאותה הכנופייה. קופר, שמכיר את נשיא "הממשלה", סורל בוקר ממפגשים קודמים, הורג את סגניו, אך משאיר את סורל בחיים. לאחר שהרג את סגניו של סורל, קופר מוצא כרזת "מבוקש" של לי מולדוויר ומבין שהיא אותה אחת שדירבנה אותו לעקוב אחר אשתו בעבר ושכמותו, היא חיה במשך 200 השנים שעברו (אך לא כיצור, אלא כבת אדם). לאחר מכן, קופר שם פעמיו לאחד האנשים שהתגוררו בעיירה "פילי" בעבר ולומד שבנו, אותו קופר רצח בעיירה בזמן שחיפש אחר וילזיג, הוא זה שהזמין את ההסעה של וילזיג למולדוויר ושהיא מסתתרת במצפה כוכבים בשממה. 

בנתיים, מקסימוס וטדאוס מגיעים לאגם ונתקלים באותו הגולפר שגנב את ראשו של וילזיג. בזכות עבודה משותפת, השניים מצליחים להרוג את הגולפר ולקחת את הראש לעצמם. בהמשך הערב, מקסימוס מתוודה בפני טדאוס שהוא לא טיטוס. בויכוח שמתפתח בין השניים, טדאוס מצליח לנתק את כור ההיתוך של השיריון הממונע של מקסימוס, מה שמשאיר אותו תקוע במקום. למרות זאת, מקסימוס בטעות רומס את רגלו של טדאוס. טדאוס לאחר מכן גונב את הראש של וילזיג ובורח כדי לתת את הראש לאחוות הפלדה. בבוקר שלמחרת, לוסי מוצאת את מקסימוס ומחלצת אותו מתוך השיריון. השניים מסכימים לעבוד ביחד (תוך שמקסימוס משקר ללוסי ואומר ששמו הוא טיטוס), כך שהם יביאו את הראש לאחוות הפלדה ובתמורה האחרונים יספקו ללוסי תחמושת וגיבוי טקטי כדי לשחרר את אביה. לוסי מספרת למקסימוס שהיא התקינה מכשיר מעקב בראשו של וילזיג והשניים יוצאים כדי להשיבו. 

במהלך מסעם המשותף, זוג קניבלים תוקף את השניים, אך לוסי ומקסימוס הורגים אותם. למרות זאת, מקסימוס נורה בידו. בחיפושם אחר קליניקה רפואית, השניים מגיעים לכספת 4, שמקבלת לתוכה אנשים מהשממה ואלו מציעים ללוסי ומקסימוס להישאר ביחד איתם, אך מזהירים אותם לא לעלות לקומה 12 בכספת. בהמשך, בירדי, אחת האחראיות בכספת מזמינה את לוסי להשתתף בטקס. הטקס מתברר להיות פולחן אותו דיירי הכספת עורכים עבור לי מולדוויר ועבור עיירה בשם "סנדי שורז" שהושמדה בעבר. 

לוסי ממרה את פיו של בן, המפקח בכספת ועולה לקומה 12. שם, לוסי לומדת שבכספת בוצעו ניסויים אכזריים על בני אדם. לוסי מנסה לברוח, אך נלכדת על ידי אנשי הכספת ומובאת למשפט, שם מתברר לה שאנשי הכספת הם אכן שוחרי שלום ושהם מנסים לרפא את הדיירים הקודמים בכספת לאחר ש-Vault Tech ערכו עליהם ניסויים אכזריים. לוסי ומקסימוס מגורשים מכספת 4 וביציאתם, מקסימוס חושף בפני לוסי את שמו האמיתי ושהוא ניצול מהעיירה "סנדי שורז" שמספר שנים טרם תחילת העלילה, הופצצה בפצצה גרעינית. 

במקביל להתרחשויות אלו, נורם, אחיה של לוסי שנשאר בכספת 33, חושד שמשהו לא כשורה מתרחש ובעזרת צ'אט, בן דודם שלו ושל לוסי מחליט לחקור אחר האמת. נורם לומד שהפושטים השתמשו בפיפ בוי של אמו, רוז, שנחשבת למתה כדי להיכנס לכספת 33 ולהתחיל בפשיטה. בהמשך, נורם וצ'אט פורצים לכספת 32 ולומדים שכל הדיירים בה נהרגו ושהיא במצב מוזנח. לאחר מכן, בבחירות דמוקרטיות שנערכות בכספת 33, חברת מועצה בשם בטי נבחרת כמפקחת החדשה ומחליטה לשלוח את חלק מדיירי הכספת לעבור להתגורר בכספת 32 על מנת לשקם אותה. 

לאחר שצ'אט, שפתח בזוגיות עם סטף, אחת מדיירות הכספת, עובר להתגורר ביחד איתה בכספת 32, נורם ממשיך בחקירותיו לבדו. נורם פורץ למחשב של בטי ולומד שהיא במקור הגיעה מכספת 31 ומחליט לפרוץ אליה. 

במהלך חיפושיו אחר מגדל רדיו כדי להזעיק עזרה, טדאוס, שצולע מפאת פציעתו ומחזיק בראשו של וילזיג, פוגש ברופא משונה שמסכים לרפאו בתמורה לכור ההיתוך של השיריון הממונע, אותו טדאוס גנב ממקסימוס. לאחר שרגלו נרפאה, טדאוס מוצא מגדל רדיו ויוצר קשר עם אחוות הפלדה על מנת שאלו יאספו אותו חזרה לבסיסם. למרות זאת, הוא פוגש בלוסי ומקסימוס ולאחר שהותקף, טדאוס מגלה שהוא מסוגל להחלים במהירות מפציעות, אך בהדרגה משתנה לייצור. מבין שאחוות הפלדה תוציא אותו להורג בעקבות משנתם הגזענית, טדאוס נותן את הראש של וילזיג למקסימוס ולוסי, לאחר מכן בורח מהמקום. כשהם מבחינים בכלי הטייס של אחוות הפלדה המתקרבים, מקסימוס נותן את הראש ללוסי ומפציר בה להציל את אביה. לאחר מכן, מקסימוס מוצא ראש אחר בשממה ומחליט לקחת אותו לאחווה. 

למרות זאת, התכנית משתבשת והתרמית מתגלית במהרה. על מנת להמנע מהוצאה להורג, מקסימוס מספר לאחוות הפלדה היכן ראשו של וילזיג נמצא ומכוון את האחווה אל עבר מצפה הכוכבים. 

במצפה הכוכבים, לוסי נפגשת עם מולדוויר ומגלה שאביה כלוא אצלה. מולדוויר חושפת שהסיבה שהיא רצתה את ראשו של וילזיג היא מכיוון שטרם מותו, וילזיג שתל סמוך לאוזנו רכיב מיוחד בעזרתו ניתן לבצע היתוך קר, בכך להקנות אנרגיה אין סופית לשממה. מתברר לצופים שמולדוויר רצתה לגנוב את החלק במטרה להעניק לשממה אנרגיה אין סופית ובכך לתת לבני האדם הזדמנות לשקם את השממה. בנוסף, מולדוויר חושפת שבעבר, אמה של לוסי, רוז הבריחה אותה ואת נורם אל מחוץ לכספת אל העיירה "סנדי שורז" לאחר שהיא למדה שבני אדם יישבו את השממה (בניגוד להצהרותיו של האנק שהשממה ריקה לחלוטין ושזהו תפקידה של Vault Tech לישבה מחדש). למרות זאת, האנק לא ראה זאת בעין יפה, לקח את ילדיו בחזרה ושיגר טיל גרעיני שהחריב את העיירה. רוז עצמה לא מתה, אלא הפכה ליצור פראי וכעת היא מוחזקת במבצרה של מולדוויר. 

לאחר שמולדוויר הפעילה את ההיתוך הקר, אחוות הפלדה תוקפת את מצפה הכוכבים וקרב עצום מתחולל. במהלך הקרב, מולדוויר מוצאת את מותה ולוסי מוציאה להורג את רוז על מנת לגאול אותה מיסורייה. מקסימוס מגיע אל המחבוא של מולדוויר ולומד מלוסי שאביה הוא האחראי על השמדת העיירה "סנדי שורז". למרות זאת, לפני שהוא מספיק להגיב, האנק משתחרר, מעלף את מקסימוס וגונב את השיריון הממונע של אחד האבירים שמתו בקרב. לפתע, קופר נכנס למקום ומזהה את האנק כהנרי, העוזר האישי של אשתו טרם הטלת הפצצות ודורש ממנו בזעם לדעת את מקום המצאותם של משפחתו. למרות זאת, האנק בורח מהמקום. 

לוסי מנסה להעיר את מקסימוס חסר ההכרה, אך נכשלת. קופר מציע ללוסי לבוא איתו ולחפש ביחד אחר האנק במטרה לדרוש תשובות. לוסי מצהירה שהיא תחזור למקסימוס בהמשך ועוזבת את המקום ביחד עם קופר. מקסימוס מתעורר ושאר חברי אחוות הפלדה משערים שהוא זה שהרג את מולדוויר ולכן הוא מקודם לדרגת אביר. 

נורם, שפרץ לכספת 31, מגלה בתוכה רובוט קטן ששמו הוא באד. מתברר לנורם שכספת 31 מלאה בתאי הקפאה קריוגנית ובאד מסביר לו שאנשי Vault Tech החליטו להקפיא את עצמם בהקפאה קריוגנית על מנת שבעתיד, הם יופשרו, יתרבו ויעלו לכבוש את השממה ולעצב אותה על פי תפיסת עולמם. בנוסף, הסיבה שתושבי כספת 32 נרצחו הם מכיוון שהם גילו את תכניתם של Vault Tech והוצאו על ידם להורג. נורם מנסה לברוח מהכספת, אך באד נועל אותו בפנים ומצהיר שהכספת תיפתח רק כאשר מפקח חדש ייבחר לכספות 33 או 32, מה שעשוי לקחת שנים ארוכות. נורם מבין שאין לו ברירה, אלא להיכנס בעצמו לתא הקפאה קריוגנית עד שהדלת תיפתח והוא יוכל לצאת. 

העונה הראשונה מסתיימת כשהאנק, כעת עטוי בשריון הממונע עושה דרכו לעיירה ניו וגאס.

רשימת פרקים
-----------

עונה 1| מספר פרק | שם הפרק | במאי | תסריטאי | תאריך שידור מקורי |
| --- | --- | --- | --- | --- |
| **1** | **הסוף** | ג'ונתן נולאן | ג'נבה רוברטסון-דוורט (אנ') וגרהאם ווגנר | 10 באפריל 2024 |
| **2** | **המטרה** | ג'ונתן נולאן | ג'נבה רוברטסון-דוורט (אנ') וגרהאם ווגנר | 10 באפריל 2024 |
| **3** | **הראש** | ג'ונתן נולאן | ג'נבה רוברטסון-דוורט (אנ') וגרהאם ווגנר | 10 באפריל 2024 |
| **4** | **היצורים** | דניאל גריי לונגינו | קירן פיצג'רלד | 10 באפריל 2024 |
| **5** | **העבר** | קלרה קילנר (אנ') | קרסון מל | 10 באפריל 2024 |
| **6** | **המלכודת** | פרדריק אי.או טוי (אנ') | קירי דורנטו (אנ') | 10 באפריל 2024 |
| **7** | **הרדיו** | פרדריק אי.או טוי (אנ') וקלרה קילנר (אנ') | צ'אז הוקינס | 10 באפריל 2024 |
| **8** | **ההתחלה** | ווין ייפ (אנ') | גרסימראן סנדהו | 10 באפריל 2024 |

דמויות
------

### ראשיות

* אלה פורנל - **לוסי מקליין**, דמות הפרוטגוניסט בסדרה ודיירת שגדלה כל חייה בכספת. לאחר שאביה נחטף על ידי כנופיית פושטים, לוסי יוצאת לראשונה אל השממה הפוסט אפוקליפטית במטרה לחלץ את אביה. לוסי היא נאיבית שמתקשה להסתגל לעולם החיצון ובהמשך לומדת (בניגוד להצהרות אביה) שהשממה כבר מיושבת על ידי בני אדם ושהם הקימו בה ערים. לוסי היא אופטימית חסרת תקנה (על אף שהיא נאלצת לירות באנשים למוות ואפילו לכרות את ראשו של וילזיג) ואמרת הכנף שלה בסדרה היא "יופי טופי" (Okey Dokey). מתאהבת במקסימוס במהלך הסדרה.
* וולטון גוגינס - **יצור (ghoul) / קופר הווארד**, בעבר שחקן במערבוני ספגטי ופרזנטור של "Vault Tech" וכיום אקדוחן וצייד ראשים מוטנטי ששרד את ההפצצות, אך בעקבות הקרינה גופו התעוות לחלוטין. טרם תחילת העלילה, קופר שירת כחייל במלחמה על כיבוש אלסקה והוא מציג ידע בכל הקשור לשריון הממונע וכן פטריוט גאה. למרות זאת, כשהוא לומד על מעשיהם של Vault Tech בשם "הקפטיליזם" הוא מפנה את גבו אליהם ובחייו כיצור, הוא שונא אותם שנאה עזה (באחד הפרקים הוא יורה על שלט חוצות של Vault Tech מתוך כעס). במהלך הסדרה, קופר, שהחליט למצוא את וילזיג מפאת המחיר על ראשו, לומד שהאנשים שמחפשים אותו קשורים למשפחתו שנעלמה ב-2077.
* ארון מוטן (אנ') - **מקסימוס**, טוראי באגודת "אחוות הפלדה" שבעקבות רצף של טעויות, יוצא לבדו לחפש אחר ויזליג בתמורה למקום של כבוד באחווה. במקור, מקסימוס כילד התגורר בסנדי שור, אך זו הופצצה בפצצת אטום על ידי האנק. במהלך ההפצצה, מקסימוס הילד הסתתר בתוך מקרר וכשהוא יצא ממנו, הוא פגש אביר משירות אחוות הפלדה ומאז החליט להצטרף לאחווה במטרה לנקום באלו שהשמידו את סנדי שור. בתחילה מנסה למצוא את וילזיג כדי להתקדם לדרגת אביר באחווה, אולם המסע עם לוסי משנה את השקפותיו.

### משניות

* קייל מקלכלן - **האנק (הנרי) מקליין**, אביהם של לוסי ונורם והאחראי על הכספת, נחטף על ידי חבורת פושטים בתחילת הסדרה. מתברר שבעבר, האנק (שנקרא אז בשם "הנרי") היה עוזרה האישי של בארב, אשתו של קופר ושכמו אנשי צוות אחרים ב-Vault Tech, הוא הוכנס להקפאה קריוגנית למשך 200 שנה במטרה לאכלס מחדש את השממה.
* קסליה מנדס ג'ונס - **דיין**, אחד המתלמדים באחוות הפלדה וחבר קרוב של מקסימוס. בדומה לשחקן המגלם אותו, דמותו של דיין היא א-בינארית.
* מויסס אריאס - **נורמן** (**נורם) מקליין**, אחיה של לוסי ובנם של האנק ורוז. נשאר מאחור בכספת 33 במטרה לגלות את האמת אודות החטיפה של אביו. בסוף הסדרה נאלץ להיכנס להקפאה קריוגנית מכיוון שנלכד בכספת 31.
* ג'וני פמברטון (אנ') - **טדאוס**, נושא כלים באחווה שנשלח על ידם לסייע לאביר טיטוס (בלי לדעת שזהו מקסימוס) למצוא את ראשו של וילזיג. בהמשך הסדרה, הוא מתעמת עם מקסימוס, אך נפצע באורח קשה ברגלו. בזכות נסיוב שקיבל מרופא בשממה, טדאוס מסוגל להחלים מפציעות קיצוניות, אך מגלה שהוא משתנה ליצור. בסוף הסדרה הוא בורח לאחר שהוא מבין שאחוות הפלדה תוציא אותו להורג בעקבות השינוי שחל בו.
* שרין דביס (אנ') - **בירדי**, אחת האחראיות בכספת 4 וסגניתו של המפקח.
* דייל דיקי (אנ') - **אמא ג'ון**, בעלת חנות בעיירה "פילי" המבקשת מלוסי לסייע לוילזיג להגיע למולדוויר.
* מאטי קרדרופל - **יואי**, פושט וחלק מכנופייה שעוסקת בסחר בבני אדם ובקצירת איברים. נהרג יחד עם שותפו בעקבות תקיפת יצורים פראיים שהם לכדו.
* שריתה צ'ודהורי (אנ') - **לי מולדוויר**, מנהיגת כנופיית הפושטים ודמות האנטגוניסט בסדרה. במקור, לי חייתה בתקופה שלפני הטלת הפצצות וניהלה ארגון חשאי שניסה לחשוף את הקשר בין Vault Tech לבין המלחמה הגדולה. מכיוון שהיא לא עובדת Vault Tech בעצמה, וככל הנראה לא הוכנסה להקפאה קריוגנית ביחד עם אנשי התאגיד, לא ידוע כיצד היא נשארה בחיים זמן כה רב.
* מייקל אמרסון - **סיגי** **וילזיג**, מדען שמנסה להגיע ללי מולדוויר ונעזר לשם כך בלוסי. וילזיג הוא חבר באנקלייב (Enclave, ארגון ממשלתי עוד מהתקופה שלפני הטלת הפצצה) ובתחילת הסדרה הוא עוסק בניסויים בכלבים. מסיבה לא ידועה, וילזיג מזריק לראשו את רכיב ההיתוך הקר ובורח מהמעבדה ביחד עם כלבה בה הוא טיפל. לוסי נפגשת בו במהלך מסעה וכדי למצוא את אביה, היא נאלצת לסייע לוילזיג להגיע ללי מולדוויר. מתאבד בפרק השני.
* לזלי אגאמס - **בטי**, המנהלת החדשה של כספת 33 לאחר שהאנק נחטף. 200 שנה טרם תחילת העלילה, בטי עבדה ביחד עם בארב ב-Vault Tech וזכתה למקום בתאי ההקפאה הקריוגנית.
* כריס פרנל - **בן**, מפקח כספת 4, האדם שאחראי על הכספת. בעקבות מוטציה (לא ידוע אם בגלל הקרינה או בגלל הניסויים שנערכו בכספת) הוא בעל עין אחת ודומה לקיקלופ.
* פרנסס טרנר - **בארב**, אשתו לשעבר של קופר הווארד, אמה של ג'ייני ועובדת ב-Vault Tech. בפרק האחרון הצופים לומדים שהיא זאת שהציעה ל-Vault Tech להחיל את יום הדין ולשגר את הפצצות, במטרה לגרום לאנשים לשלם כסף על שהיה בכספות וצבירת רווח לחברה.
* דייב רג'יסטאר - **צ'אט**, בן דודם של לוסי ונורם המאוהב בלוסי. מסייע לנורם לגלות את האמת אודות הפשיטה. פותח במערכת יחסים עם סטף ומסייע לה לגדל את תינוקה. בהמשך הסדרה, מועבר ביחד עם סטף והתינוק לגור בכספת 32.
* זאק צ'רי (אנ') - **דייבי**, אחד הדיירים בכספת 33 ואחד מחברי המועצה בה. מועבר בהמשך הסדרה להתגורר בכספת 32. בעל אופי פחדני ומרצה.
* רודריגו לוזי - **ראג**, אחד הדיירים בכספת 33 ואחד מחברי המועצה בה. כמו דייבי, גם ראג הוא פחדן שמנסה להשליט סדר בכספת לאחר חטיפתו של האנק.
* אנאבל אוה'גן - **סטף**, דיירת בכספת 33 שאיבדה את בעלה ואת אחת מעיניה בעקבות תקיפת הפושטים. מולידה את התינוק של בעלה המת וצ'אט מסייע לה לגדל אותו. בסוף הסדרה מתברר שגם היא חיה 200 שנה ושהיא חלק מצוות Vault Tech. עוברת להתגורר עם צ'אט והתינוק בכספת 32 ומוכתרת כמפקחת שלה.
* פרד ארמיסן - **דיג'יי קארל**, מפעיל תחנת רדיו בשממה.
* מייקל אספר - **באד אסקינס**, סגן הנשיא בחברת Vault Tech. מתברר בסוף הסדרה שהוא אחד מהאנטגוניסטים שבה, לאחר שהגה תכנית לפיה צוות הניהול של Vault Tech יוכנס להקפאה קריוגנית במטרה שבעתיד, הם יופשרו ויוכלו לכבוש מחדש את השממה ולעצב אותה כראות עיניהם. בפרק האחרון מתברר שמוחו הוצא מגופו והושתל בגוף רובוטי. לאחר ההשתלה, באד החל לשמור על כספת 31.
* מייקל רפפורט - **האביר טיטוס**, אביר בשירות אחוות הפלדה. מתייחס למקסימוס בצורה מזלזלת ומיד לאחר מכן נהרג על ידי יאו גווי.
* ג'ון דיילי (אנ') - **סבסטיאן לסלי**, שחקן לשעבר וחבר קרוב של קופר טרם נפילת הפצצה. אנשי רוב-קו השתמשו בקולו של סבסטיאן עבור הקול לרובוט "Mr Handy".
* מייקל כריסטופר (אנ') - **אלדר קלריק קווינטוס**, אחד המנהיגים של אחוות הפלדה. אדם מבוגר שמאס באחוות הפלדה הנוכחית ומציע למקסימוס לסייע לו להשיג את ראשו של וילזיג במטרה להקים אחווה חדשה.
* גלן פליישר (אנ') - **סורל בוקר**, הנשיא של "הממשלה" ומכר ותיק של קופר.

מפלצות ויצורים על טבעיים
------------------------

* יצור (**Ghoul**): אדם שגופו עבר מוטציה בעקבות רמות הקרינה הגבוהות בשממה. רוב היצורים הפכו לפראיים ודמויי זומבים, בעוד אחרים (לדוגמא קופר) הצליחו לשמור על אנושיותם.
* מקק קרינה (**Radroach**) - תיקני ענק ששרדו את הטלת הפצצות ועברו מוטציה בעקבות הקרינה.
* יאו גווי (**Yao Guai**) - דב שעבר מוטציה בעקבות הקרינה.
* גולפר (**Gulper**) - מפלצת תת מימית שהתפתחה מסלמנדרות בעקבות הקרינה.
* ברהאמין (**Brahmin**) - פרה בעלת שני ראשים.
* סופר מוטנטים (**Super Mutants**) - במקור בני אדם שהוזרק לגופם נסיוב בשם "נסיוב התפתחות מאולצת" (Forced Evolutionary Virus או FEV בקיצור) והם הפכו למפלצות ירוקות וקניבליסטיות. סופר מוטאנטים לא מופיעים באופן ישיר בסדרה, אך יש אזכור אליהם.
* דת' קלוו (**Deathclaw**) - מפלצות מסוכנות שהתפתחו מלטאות בעקבות הקרינה. לא מופיעות בסדרה באופן ישיר, אך ניתן לראות גולגולת של אחד בפרק הסיום של הסדרה.

מושגים
------

* **כספת**: בונקר תת קרקעי שנוצר על ידי Vault Tech ומתפקד כבית לכל דבר בו חיות משפחות המקיימות שגרת יום. לוסי היא דיירת אחת הכספות.
* **פיפ בוי** - מכשיר דמוי צמיד אלקטרוני המשמש את אנשי Vault Tech וכן את דיירי הכספות.
* **היתוך קר**: תהליך מדעי בדיוני המסוגל לייצר אנרגיה אין סופית.
* **פושטים** (Raiders) - כנופיות שמגיעות מהעולם החיצון ומשתמשות באלימות על מנת לגנוב משאבים מאנשים אחרים.
* **שריון ממונע**: חליפת פלדה כבדה המופעלת על ידי כור היתוך ומעניקה ללובש אותה הגנה מוגברת מפציעות קיצוניות וכן כוח פיזי מוגבר.

אזכורים למשחקי הסדרה
--------------------

* במהלך הסדרה, אחד הטכנאים של כספת 33 מצהיר שהשבב האחראי על טיהור המים התקלקל. זהו אזכור למשחק הראשון בסדרה, כאשר דמות הפרוטגוניסט נשלחת על ידי אנשי הכספת למצוא שבב מים חדש.
* בסדרה מופיע רובוט מדגם "Mr. Handy" מתוצרת רוב-קו שתפקידו הוא לשרת את המשפחה שרכשה אותו (בסדרה עצמה הוא מוצג כמשרתם של כנופייה הסוחרת בבני אדם). הרובוט הופיע במשחק הרביעי בסדרה ומשמש כמלווה לדמותו של השחקן.
* הכלב המלווה את קופר ולוסי בחלק מפרקי הסדרה הוא כלב מסוג רועה גרמני, בדומה לדמותו של Dogmeat, כלב המלווה את השחקן בחלק מהמשחקים. בסדרה, כלבה המבוססת על דוגמיט מלווה בתחילה את וילזיג ולאחר מכן מצטרפת לקופר ולוסי.
* פסקול הסדרה מורכב משירים המושמעים ברדיו במהלך המשחקים.
* בפרק האחרון, הנהלת Vault Tech מתייעצים בקשר לניסויים אותם אפשר לבצע בכספות השונות (הפרדת ילדים מהוריהם, הזרמת סמים פסיכואקטיביים במערכת האוורור ועוד). הניסויים מבוססים על ניסויים שחברת Vault Tech ביצעו בכספות בסדרת המשחקים.
* בסצינה בה לוסי מביטה בדגל של ה-NCR ניתן לשמוע את נעימת הפתיחה המקורית של משחקי הסדרה.
* בסדרה מתגלה שקופר הוא זה שהמציא את תנועת "הרמת האגודל" המפורסמת ממשחקי הסדרה כחלק מפרסומת של Vault Tech.
* בהופעתה הראשונה בתכנית, לוסי מקריאה לחברי המועצה רשימה בה מצויינים חלק מהכישורים שלה. זהו אזכור למכניקת ה-S.P.E.C.I.A.L שעל פיה, שחקני הסדרה קובעים את הנתונים השונים של דמותם.
* הסדרה מציגה רובוטי שמירה כדוגמת "אסולטרון" (Assaultron) וכן מאכלים שהופיעו בסדרת המשחקים. כמו כן, האקדחים בהם הדמויות משתמשות לקוחים ממשחקי הסדרה.
* דמותו של רוברט אדווין האוס ("מר האוס"), הבעלים של בתי הקזינו במשחק "Fallout: New Vegas" מופיע בסדרה. דמותו מגולמת על ידי השחקן רפי סילבר.
* חלק מהקרבות בסדרה מוצגים בהילוך אטי, זהו אזכור למערכת ה-V.A.T.S מסדרת המשחקים.
* תא ההקפאה הקריוגני שמופיע בכספת 31 בפרק האחרון הוא אזכור לתאי ההקפאה הקריוגניים בכספת 111 במשחק הרביעי בסדרה.
* בתור ילד, מקסימוס שרד את הפיצוץ של סנדי שור כשהוא מסתתר בתוך מקרר. אחת המשימות במשחק הרביעי מתרכזת בילד שהפך ליצור מפאת הקרינה, לאחר שבמהלך ההפצצה ב-2077 הסתתר בתוך מקרר כדי לשרוד את הפיצוץ, אך נלכד שם עד שהשורד האחרון (דמות הפרוטגוניסט במשחק) משחרר אותו.

ביקורות
-------

האתר Rotten Tomatoes העניק לעונה הראשונה של הסדרה ציון של 94% טריות על סמך 86 ביקורות.

האתר Metacritic העניק לעונה הראשונה של הסדרה ציון של 73/100 על סמך 32 ביקורות.

קישורים חיצוניים
----------------

* אתר האינטרנט הרשמי של Fallout (בשפות מרובות)
* Fallout, ברשת החברתית אקס (טוויטר)
* Fallout, ברשת החברתית אינסטגרם
* "Fallout", במסד הנתונים הקולנועיים IMDb (באנגלית)
* "Fallout", באתר Rotten Tomatoes (באנגלית)
* "Fallout", באתר Metacritic (באנגלית)
* "Fallout", באתר Prime Video (באנגלית)

הערות שוליים
------------

1. ↑  Editor, Fallout series premieres April 11 on Prime Video, ‏2024-03-07 (באנגלית בריטית)
2. ↑  Rick Porter, ‘Fallout’: Ella Purnell, Walton Goggins Brave the Wasteland in First Photos From Amazon Series, The Hollywood Reporter, ‏2023-11-28 (באנגלית אמריקאית)
3. ↑  Austen Goslin, All the Fallout season 2 news we’ve heard so far, Polygon, ‏2024-04-10 (באנגלית אמריקאית)
4. ↑  מעין חליפת פלדה גדולה המסוגלת להגן על הלובש אותה מפני פציעות קיצוניות
5. ↑  *'Fallout' Cast Answer Fallout's Most Googled Questions | WIRED*, נבדק ב-2024-04-15
6. ↑  Dane (TV series), Fallout Wiki (באנגלית)
7. ↑  Fallout: Season 1 | Rotten Tomatoes, www.rottentomatoes.com (באנגלית)
8. ↑  Fallout season 1, www.metacritic.com (באנגלית)